
ΔΗΜΗΤΡΗΣ  ΛΑΓΙΟΣ

«Όμορφη και παράξενη πατρίδα…»

ΣΤΟ ΜΕΓΑΡΟ ΜΟΥΣΙΚΗΣ ΑΘΗΝΩΝ

ΓΙΩΡΓΟΣ ΝΤΑΛΑΡΑΣ

ΦΩΤΕΙΝΗ ΒΕΛΕΣΙΩΤΟΥ

ΔΩΡΟΣ ΔΗΜΟΣΘΕΝΟΥΣ  - ΥΑΚΙΝΘΗ  ΛΑΓΙΟΥ

ΚΑΙ ΤΟ ΦΩΝΗΤΙΚΟ ΣΥΝΟΛΟ ΚΥΠΡΟΥ « ΔΙΑΣΤΑΣΗ »

ΑΙΘΟΥΣΑ ΑΛΕΞΑΝΔΡΑ ΤΡΙΑΝΤΗ

ΤΕΤΑΡΤΗ 22 ΦΕΒΡΟΥΑΡΙΟΥ, 8:00 μ.μ.
Μία μεγάλη συναυλία αφιερωμένη στο έργο του συνθέτη Δημήτρη Λάγιου θα πραγματοποιηθεί στις 22 Φεβρουαρίου στο Μέγαρο Μουσικής στην αίθουσα Τριάντη, με αφορμή την επέτειο των 25 χρόνων από το θάνατο του. Ο Γιώργος Νταλάρας, αγαπημένος φίλος και ερμηνευτής του μεγαλύτερου μέρους του έργου του, η Φωτεινή Βελεσιώτου,  το Φωνητικό Σύνολο Κύπρου  «Διάσταση», ο Δώρος Δημοσθένους και η κόρη του συνθέτη Υακίνθη Λάγιου τιμούν με την εκδήλωση αυτή τη μνήμη του και υπενθυμίζουν τη σπουδαιότητα της προσφοράς του. Συμμετέχει 10 μελής ορχήστρα από σολίστες μουσικούς.

Τα έσοδα της συναυλίας θα διατεθούν στο  ίδρυμα Coeurs pour Tous Hellas για τα παιδιά της Ελλάδας με συγγενή καρδιοπάθεια, ενώ οι καλλιτέχνες συμμετέχουν αφιλοκερδώς.
«Ο Δημήτρης Λάγιος πέρασε από το ελληνικό στερέωμα σαν ένας μετεωρίτης φωτίζοντας με δύναμη τον ουρανό και σβήνοντας παράδοξα και αιφνίδια. Η εφηβική ανυπότακτη ψυχή του, το μελωδικό ένστικτο, η πίστη στο υψηλό τον χαρακτήρισαν σε όλη τη διάρκεια της αστραπιαίας σταδιοδρομίας του» γράφει ο ποιητής Στρατής Πασχάλης.

 «Θα’ταν πιο καλά αν έμενα κι εγώ στο περίγραμμα των λίγων τραγουδιών σου που άκουσαν οι πολλοί και μέσα από αυτά σε έκριναν.

Θα’ταν πιο καλά αν δεν είχα νοιώσει την αγωνία της μοναχικής σου περιπλάνησης σε δρόμους αυτογνωσίας και πληρότητας μακριά από την μετριότητα των καιρών.

Θα’ταν πιο καλά αν δεν ήξερα ότι μ’ αγάπησες άδολα όσο λίγοι, γι’ αυτό που κάνω και γι’ αυτό που είμαι.

Θα’ταν πιο καλά να μην σ’ είχα ακούσει να τραγουδάς μ’ αυτή τη σπαρακτική φωνή που δεν λέει να φύγει από τ’ αυτιά μου.

Θα’ ταν πολύ καλύτερα αν δεν σε γνώριζα για να μη νοιώθω το βάρος της απουσίας σου».





Γιώργος Νταλάρας
Και πράγματι έφυγε στην ακμαιότατη στιγμή της δημιουργικής του πορείας, σε ηλικία 39 ετών, το 1991. 

Ο Δημήτρης Λάγιος υπήρξε γέννημα θρέμμα της Ζακύνθου, ποτισμένος από τον μουσικό πλούτο του νησιού του και σοβαρός γνώστης της επτανησιακής κουλτούρας που υπηρέτησε με το έργο του.

Παράλληλα ήταν ένας άρτιος μουσικός με ακαδημαϊκές σπουδές στην Ελλάδα και την Αμερική.

Η βαθειά καλλιέργεια και η ευαισθησία του τον οδήγησαν πολύ νωρίς στην μελοποίηση μεγάλων ποιητών με πρώτη κατάθεση τον «Ήλιο τον Ηλιάτορα» του Οδυσσέα Ελύτη το 1982.

Το 1985 γνώρισε τη δεύτερη «Όμορφη και παράξενη πατρίδα» της ζωής του, την Κύπρο. Από τη μέρα εκείνη και μέχρι το θάνατο του αφιερώθηκε στον τόπο αυτό και έδωσε τη ψυχή και το ταλέντο του για τους αγώνες του Κυπριακού λαού. Μελοποίησε Κυπρίους ποιητές, συνεργάστηκε με το φωνητικό σύνολο “Διάσταση” κατ’ επανάληψη έχοντας συμπαραστάτη, υποστηρικτή, φίλο και εμψυχωτή  δίπλα του τον Γιώργο Νταλάρα.

Στη παράσταση, θα ακουστούν τραγούδια όπως «Όμορφη και παράξενη πατρίδα», «Να ονειρεύομαι», «Τι πάθος», «Περαστικός κι αμίλητος», «Βαπόρι στολισμένο βγαίνει στα βουνά» κ.α.
Ένα βαπόρι γεμάτο φωνές που αγάπησαν και εκτίμησαν τον συνθέτη και το κυριότερο, ένα βαπόρι γεμάτο με τους στίχους του Οδυσσέα Ελύτη αλλά και άλλων μεγάλων ποιητών και στιχουργών.

ΔΙΟΡΓΑΝΩΣΗ: Cœurs pour tous Hellas
ΕΚΤΕΛΕΣΗ ΠΑΡΑΓΩΓΗΣ:  MINOS EMI
ΠΡΟΒΟΛΗ & ΕΠΙΚΟΙΝΩΝΙΑ: MINOS EMI
Τιμές εισιτηρίων: € 15, 25, 35, 55 (Διακεκριμένη ζώνη)

Φοιτητικό, AMEA, 65+, συνταξιούχοι: € 10,00 

Ώρα έναρξης: 20:00

Έναρξη προπώλησης: Δευτέρα 23 Ιανουαρίου

Εισιτήρια προπωλούνται στα Εκδοτήρια του Μεγάρου
Για περισσότερες πληροφορίες: 210 72 82 333, www.megaron.gr

